MOZZJONI GĦAL RIŻOLUZZJONI biex jingħalaq id-dibattitu dwar id-dikjarazzjonijiet mill-Kummissjoni skond l-Artikolu 103(2) tar-Regoli ta' Proċedura imressqa minn – Roberta Angelilli u Robert Zile f'isem il-Grupp UEN dwar il-ftehima PNR ma' l-Istati Uniti Riżoluzzjoni tal-Parlament Ewropew dwar il-ftehima PNR ma' l-Istati Uniti Il-Parlament Ewropew , wara li kkunsidra l-ftehimiet PNR preċedenti bejn il-Komunità Ewropea u l-Istati Uniti ta' l-Amerika tat-28 ta' Mejju 2004 u bejn l-Unjoni Ewropea u l-Istati Uniti ta' l-Amerika tad-19 ta' Ottubru 2006, wara li kkunsidra l-abbozz ta' ftehima tat-28 ta' Ġunju 2007 bejn l-Unjoni Ewropea u l-Istati Uniti ta' l-Amerika dwar l-ipproċessar u t-trasferiment ta' dejta dwar rekords ta' l-ismijiet tal-passiġġieri (PNR) minn kumpaniji ta' l-ajru lid-Dipartiment tas-Sigurtà Interna ta' l-Istati Uniti (DHS), wara li kkunsidra r-riżoluzzjonijiet tiegħu dwar il-PNR tas-7 ta' Settembru 2006 ( P6_TA(2006)0354 ) u ta' l-14 ta' Frar 2007 ( P6_TA(2007)0039 ), wara li kkunsidra s-sentenza konġunta tal-Qorti tal-Ġustizzja Ewropea tat-30 ta' Mejju 2006 fil-każi C-317/04 u C-318/04, wara li kkunsidra l-Artikolu 103(2) tar-Regoli ta' Proċedura tiegħu, billi l-ftehima PNR kellha l-intenzjoni li tevita u tikkumbatti t-terroriżmu u l-kriminalità internazzjonali, billi l-ftehima PNR tipprovdi il-qafas legali għal trasferiment ta' PNR dejta ta' l-UE lill-Istati Uniti, billi l-ħarsien adegwat tal-privatezza u tal-libertajiet ċivili taċ-ċittadini individwali u l-kontrolli tal-kwalità tad-dejta huma meħtieġa sabiex l-iskambju tad-dejta u ta' l-informazzjoni jkun għodda affidabbli u ta' valur fil-ġlieda kontra t-terroriżmu, Jilqa' l-konklużjoni tal-ftehima tas-27 ta' Ġunju bejn l-UE u l-Istati Uniti dwar it-trażmissjoni ta' PNR dejta lill-awtoritajiet ta' l-Istati Uniti flimkien ma' skambju ta' ittri bejn iż-żewġ partijiet; jixtieq jifraħ speċjalment lill-Presidenza Ġermaniż li assigurat ftehima daqstant tajba u bbilanċjata dwar kwistjoni sensittiva fi żmien qasir; Partikolarment jesprimi l-apprezzament tiegħu għal tant passi pożittivi meħuda mill-Istati Uniti sabiex takkomoda l-preokkupazzjonijiet leġittimi u tant repetuti tal-Parlament Ewropew, kif espressi f'opinjonijiet tiegħu ta' qabel; partikolarment, il-Parlament jilqa' dan li ġej: - li l-Istati Uniti għamlet deċiżjoni dwar il-politika li testendi l-mekkaniżmi ta' aċċess u ta' kumpens lil kull persuna irrispettivament miċ-ċittadinanza jew pajjiż ta' residenza, filwaqt li s'issa salvagwardji bħal dawn kien disponibbli biss għal ċittadini ta' l-Istati Uniti; - li l-ftehima se tissokta għal seba' snin u se tipprovdi għal perjodu ta' ċertezza legali għal kull min hu involut; - li n-numru ta' elementi PNR koperti naqas minn 34 għal 19; - li mill-1 ta' Jannar 2008, is-sistema 'push' għal trasferiment se tkun rikjesta għal dawk il-linji ta' l-ajru li jilħqu r-rekwiżiti tekniċi, minflok is-sistema 'pull' li hi użata attwalment; - li d-dejta se tintuża biss sabiex tevita u tikkumbatti t-terroriżmu u offiżi relatati, u offiżi oħra serji li huma fin-natura tagħhom transkonfinali; - li l-implimentazzjoni tal-ftehima u l-assigurazzjonijiet se jiġu reveduti perjodikament; Jafferma r-rieda tiegħu li jikkunsidra it-twaqqif ta' sistema Ewropea għal PNR; Jagħti istruzzjonijiet lill-President tiegħu biex iressaq din ir-riżoluzzjoni lill-Kunsill u, bħala informazzjoni, lill-Kummissjoni u lill-awtoritajiet ta' l-Istati Uniti.
Extracted from 14787190__MOTION__B6-2007-0287__MT.txt